Die Armageddon-Kode (Sagteband)
Angstig en verward oor Openbaring? Dié boek vergelyk al die verskillende opvattings rondom die eindtyd sodat jy jou eie mening kan vorm.
Baie mense het 'n obsessie oor die laaste dae. Met die stand van die wêreld tans – oorlog in die Midde-Ooste, terreuraanvalle deur ISIS in ons stede, onstabiele ekonomieë, erge natuurrampe – is die vraag in baie gelowiges se gedagtes: Beleef ons tans die eindtyd?
In Die Armageddon-kode het die joernalis Billy Hallowell die menings van die voorste Bybel- en profesiekenners sowel as talle gerekende stemme in die Christenwêreld versamel om jou die mees deurslaggewende inligting oor hierdie onderwerp te bied. Want as jy al enigsins iets oor die eindtyd of die boek Openbaring gelees het, sal jy weet daar is geensins een klinkklare antwoord oor wat ons in dié skrikwekkende tyd kan verwag nie.
Van die temas wat in die boek aangeraak word, is:
• die wegraping
• die Antichris
• die merk van die dier
• die debatte rondom Israel en Sirië
• bloedmane en profesieë
Die Armageddon-kode is 'n moet-hê-boek vir enige eindtyd-entoesias – nadat jy dit gelees het sal jy met gesag kan saamgesels oor al die verskeie opvattings omtrent die eindtyd, en dit sal jou help om jou eie opinie te vorm.
Billy Hallowell het meer as 'n dekade se ervaring as joernalis en kommentator. Sy werk is gepubliseer in politieke en kulturele boeke, handboeke, joernale en webtuistes soos The Washington Post en The Huffington Post, en hy het al op verskeie televisienuusprogramme verskyn. Billy het 'n BA-graad in joernalistiek en uitsaaiwese van die College of Mount Saint Vincent in Riverdale, New York, en 'n meestersgraad in sosiale navoring van die Hunter College in Manhattan, New York. Hy is tans die godsdiens- en assistentredakteur van die gewilde webtuiste TheBlaze.com.
Ons obsessie met die laaste dae
Baie gelowiges het blykbaar 'n obsessie met apokaliptiese temas en verslind televisieprogramme, rolprente en boeke met verhale oor aanvalle deur zombies, wêreldwye natuurrampe, Bybelse wegrapings en soortgelyke gebeure – verhale oor die einde van die wêreld met die mens op die rand van uitwissing.
Op 'n diepgesetelde vlak het die meeste mense blykbaar 'n inherente belangstelling in die angswekkende "sê-nou-maars" van massa-uitwissing, en vermaak met daardie temas bied 'n veilige uitlaatklep daarvoor.
Sosioloë en akademici huldig 'n verskeidenheid teorieë oor die oor­sprong van hierdie belangstellings. Dr. Kyle Bishop, 'n professor in Engels by die Southern Utah-universiteit, se teorie is dat wêreldwye vrese ná die gebeure van 9/11 dalk die oorsaak is van baie van die hui­dige beheptheid met vermaak wat zombie-temas het.1
"Omdat die zombie so eenvoudig is en kan wees wat mense ook al wil hê dit moet wees, verteenwoordig dit, meer as enige monster, die tabula rasa (skoon lei)," het Bishop gesê. "Dit is 'n skoon blad waarop jy oor en oor kan skryf, skoonvee en weer skryf."2
Dr. Bishop het egter ook dieper gedelf en daarop gewys dat baie mense in die wêreld ná 9/11 onveilig begin voel het en dat daaropvolgende gebeure soos die antraks- en voëlgriep-epidemie en orkaan